A Citatella di Bastia

**A Citatella** (o *Citadella*) hè un quartieru stòricu di a cità di Bastia. A so custruzzione ricolla à a presenza ghjenuvese in Corsica.

L'altru nome di u quartieru hè Terranova.
## Storia

### A prima furtificazione
A citatella di Bastia hè fundata à u XIVu seculu da i Ghjenuvesi. Dopu à a battaglia di a Meloria, chì oppone e republiche di Pisa à Ghjenuva, in u 1284, a Corsica diventa ghjenuvese. Tandu, a capitale di a Corsica hè Biguglia, induv'ellu stanu i guvernatori. Ma i Ghjenuvesi cunsideranu chì u locu hè pocu siguru. Hè cusì chì intornu à l'anni 1380 u guvernatore Leonello Lomellini decide a custruzzione d'una furtificazione nova, chjamata *Fortino* o *Castello della Bastìa* chì diventerà *Bastia.*

Hè sta prima torre chì diventerà u sìmbulu di a cità. Oghje ùn esiste più. Si truvava induv'ellu ci hè u bastione San Carlu, vale à dì sopr'à u giardinu Romieu.

Sta torra figura sempre avà cum'è stemma di Bastia.

### A fundazione di a cità

File:Stemma di a cità di Bastia.jpg
File:Blason Ville fr Bastia.svg
In u 1475, un ghjenuvese, Antonio Tagliacarne face custruisce una vintina di case à cantu à u castellu. Hè cusì ch'ellu nasce u quartieru di Terranova (dettu Terrenò in Bastia), in a parta alta di a cità, oppostu à Terravechja, in a parta bassa, chì currisponde à u quartieru di U Vechju Portu, chjamatu prima Portu Cardu. Antonio Tagliacarne diventa u primu podestà di Bastia.

In u 1481, u guvernatore Tommasino Fregoso face custruisce e prime muraglie. Bastia diventa allora una vera cità, accinta daretu à i so muraglioni.

In i primi abitanti di Bastia, ci si trova un terzu di fresteri è dui terzi di Corsi : ghjenuvesi, liguri, ma dinù francesi è una famiglia greca. I Corsi venenu di Capicorsu, di u Nebbiu, di Castagniccia.

Durante i seculi, cù e guerre trà Corsi, Francesi è Ghjenuvesi, e muraglie di a cità sò sempre distrutte è ricustruite, è furtificazione nove sò create : u Palazzu di i Guvernatori, differenti bastioni (bastione San Giovanni, bastione San Carlo, bastione Santa Maria).

## Munumenti

### U Palazzu di i Guvernatori
Di a prima furtificazione di a Citatella, in talianu *Castello della Bastia* o dinù *Fortino* ùn ferma più nunda. Era situatu in locu è piazza di u bastione San Carlu, sopr'à u giardinu Romieu.

U bastimentu attuale di u Palazzu di i Guvernatori hè statu custruitu à partesi da u 1448 è finitu in u primu quartu di u XVIu seculu. 

U palazzu ghjova di locu di residenza principale pè i guvernatori da a fine di u seculu XV sin'à a fine di a duminazione ghjenuvese, à u XVIIIu seculu. Ghjuvava dinù di locu di ghjustizia è di prigiò.

Cù a duminazione francese, ghjuvava di caserna pè l'armata. Tandu hà pigliatu u nome di Caserne Watrin.

Diventa un museu in u 1908. Durante a seconda guerra mundiale, l'Alemani feranu saltà i lochi nanzu di parte è certi bastimenti distrutti. In u 1952, u Statu hà datu stu locu à a municipalità di Bastia.


File:Bastia 01.jpg
File:Bastia, Palais des Gouverneurs.JPG|
File:Façade du Palais des Gouverneurs, Musée de Bastia.jpg|
File:Citadelle et Palais des Gouverneurs.JPG|


### U Palazzu di i Nobili Dodeci

Da vede : Palazzu di i Nobili Dodeci

U Palazzu di i Nobili Dodeci hè statu creatu versu u 1703. Era un'istituzione riservata à i Corsi, è sopr'à tuttu à e grande famiglie corse. I dodeci cunsiglieri eranu eletti per dui anni. Avianu cum'è funzione d'aiutà u guvernatore. Stavanu un mese, l'unu dopu à l'altru, in stu bastimentu di a Citatella. Ponu esse cunsiderati cum'è i deputati di e pieve. Cù a duminazione francese u bastimentu hè ricuperatu da l'armata chì ci mette i so scagni. Oghje sò quelli di u serviziu di u patrimoniu di a municipalità di Bastia.

Si trova Piazza di Corte, chjamata in francese Place du Donjon.

### U Corpu di guardia
U corpu di guardia hè u bastimente militare chì hè à l'entrata di a citatella, sopr'à a porta d'entrata. Ci stavanu i suldati. Hè statu custruitu à u XVIu seculu, à l'epuca ghjenuvese, è dopu hè statu mudificatu à l'epuca francese. Ci sò stati travagli di rinnuvazione in u 2021.

### E muraglie di a cità
E muraglie e più antiche sò state edificate à u XVu seculu. Cù e guerre è e destruzzione successive, sò state fatte è rifatte parechje volte, trà 1575 è 1626.


File:Citadelle of Bastia - panoramio.jpg|
File:Citadelle Bastia.JPG|
File:Bastia - Citadelle - the shores & sea - panoramio.jpg|


### E porte
Si francanu duie porte per entre in Citatella. L'entrata si face si trova corsu Favale. A prima hè chjamata *Porte Louis XVI.* A porta hè stata cumplettamente rifatta in u 1775. U locu si chjama "E Loghje". Si pò vede una petra cù u stemma (in gattivu statu) di a cità di Ghjenuva (dui griffoni) sopr'à una di ste porte.



Si pò vede una petra in gattivu statu cù u stemma di a Republica di Ghjenuva sopr'à una di ste porte. S'induvinanu dui grifoni è una curona.



### A Catedrale Santa Maria
In u 1570, a sede di u viscuvatu di Mariana hè trasferitu in Bastia. A catedrale Santa Maria hè stata custruita nant'à u locu d'una chjesa più antica, chjamata *Santa Maria della Consolazione*. Era appughjata nant'à un scogliu, è hè per quessa ch'ella chjamata dinù *Santa Maria l'Arrembata*.

I travagli principianu in u 1604 è duranu quindeci anni.

A chjesa hè di stile baroccu. A facciata principale, rifatta à u seculu XIX hè di stile neoclassicu. Ci sò trè nave. I decori barocchi sò ricchi assai. 

L'organi sò di u XIXu sò stati fatti da i fratelli Serassi, di Bergamu.U campanile hè statu custruitu in u 1620.

A catedrale hè stata classata monumentu storicu in u 1999.

I guatri i più belli sò quelli di l'ultima cena (XVIu seculu) è Santa Maria Assunta (di Leonoro d'Aquila, 1512). L'altare hè fattu di serpentina di u Bivincu.

Ci si pò vede dinù una statua d'argentu di a Madonna, fatta à u XIXu. Hè l'opera d'un artistu di Siena à u XIXu seculu, Gaetano Macchi. Hè stata fatta grazia à i doni di i Bastiacci. Hè purtata in prucessione ogni quindeci d'agostu pè i carrughji di a cità.

### L'oratoriu Santa Croce

Da vede : L'oratoriu Santa Croce

A cuntraterna di Santa Croce hè a più antica di a cità. A so origine ricolla à u principiu di u seculu XV. Hè  ella chì face custruisce l'oratoriu in u 1542, nant'à u terrenu chì appartene à a Basilica rumana di San Giovanni in Laterano.

L'edifiziu attuale hè statu custruitu in u 1600.

U riccu decoru ch'ellu si pò vede nentru hè di stile *barocchetto*.
File:Église Sainte-Croix de Bastia from the south.jpg|L'entrata sud
File:Fronton Eglise Sainte-Croix.JPG|L'entrata nord
File:Patio Eglise Sainte-Croix.JPG|A corte
File:Chaire de L'Eglise Sainte-Croix.JPG|A catedra
File:Cristu Neru - Christ Noir ,Eglise Sainte- Croix.JPG|A cappella di u Cristu Negru


### A Casetta
À l'orìgine hè una casa di a famiglia Tagliacarne. Hè Antonio Tagliacarne chì l'hà fatta. Era originariu di Lèvanto in Ligùria. In u 1480 dumanda l'autorizazione à a Republica di Ghjenuva di custruisce unepoche di case in citatella. Diventerà u primu podestà di Bastia, da u 1488 à u 1498.

Si chjama "A Casetta" per via di a taglia di u bastimentu. À l'iniziu era più chjuca, dopu sò stati aghjustati parechji piani. Durante l'epica ghjenuvese, A Casetta ghjova di merrìa. Hè quì ch'ella s'addunisce a "Magnifica Comunità della Bastia", l'equivalente di u cunsigliu municipale. 

### A Casa Zerbi
À l'origine hè a casa di u vicariu di u guvernatore ghjenuvese. Era dinù a corte di ghjustizia. Hà datu u so nome à u locu : Piazza di Corte. U vicariu era u segondu persunagiu u più impurtante di l'amministrazione ghjenuvese. A casa hè stata custruita da u 1490 à u 1495. Una volta chì u vicariatu hè statu trasferitu in u Palazzu di i Guvernatori, a casa hè diventata pruprietà di a famiglia Centurione. Paulu Zerbi (1582-1635) chì era podestà, a cumprò più tardi. A cullerà d'un pianu è a furtificò. Aghjustò una torra, una cisterna. Da tandu hè cunnisciuta sott'à u nome di "Casa Zerbi".

### U Palazzu Viscuvile
In u 1570 u viscuvatu di Mariana hè trasferitu in Bastia. In u 1660, u vescu Monsignore Giustiniani compra stu palazzu chì appartenia à e sore di e Turchine. Ingranda è imbellisce u cunventu. Oghje si pò vede solu a facciata, i carrughji sò stati tuppati. Si cuntavanu 32 pezze.

A facciata era decurata. C'era un fruntone di màrmeru cun l'arme di a famiglia Giustiniani. Ma hè statu rottu à a Revuluzione. Si pò vede à u museu di Bastia.

Dopu à a rivuluzione, u palazzu hè abbandunatu. Serà ricuperatu da l'armata chì ne ferà scagni.

### A forca
Si pò sempre vede una di e forche di a citatella induv'elli eranu impiccati i cundannati à morte. Si trova vicinu di a porta d'entrata, sopr'à e butteghe corsu Favale.

## I bastioni ghjenuvesi
I Ghjenuvesi anu custruitu e prime furtificazione di a citatella in u 1481. Dopu sò stati rifatti parechje volte, trà u 1575 è u 1626. I rampalli sò stati classificati munumenti storichi in u 1935. Si cuntava sei bastioni : U bastione San Ghjuvanni, U bastione Santa Maria, U bastione San Carlu, U Chjostru, U Tragone, U bastione San Gerolamo.

U caminu di ronda facia u giru di i muraglioni. Ghjuvava à a surveglianza di a citatella.

### U bastione San Ghjuvanni
Hè u principale bastione di a citatella. Hè statu ricustruitu cumplettamente in l'anni 1575-1576.
### U bastione Santa Maria
Hè situatu da u cantu levante è sud. Hè statu cumplettamente rifattu in u 1596.

### U bastione San Carlu
Rifattu in u 1596. Porta u nome di San Carlu per via d'una cappella dedicata à San Carlu chì era situata sott'à u bastione, induve ci hè oghje u giardinu Romieu. Sta cappella hè stata distrutta.

### U bastione San Gerolamo
Hè situatu da u latu di u Vechju Portu.

### U Chjostru
Hè u bastione chì hè situatu da u latu sud. U bastimentu situatu nentru à U Chjostru era a pulverera.

### U Tragone
Hè u bastione chì supraneghja u Vechju Portu, sopr'à u molu chì porta anch'ellu u nome di Molu di u Tragone. Dop'à a cunquista francese "U Tragone" hè diventatu "Le Dragon".

## U Caminu di ronda

U caminu di ronda era u caminu di surveglianza di a citatella, chì face u giru di e muraglie.
File:Chemin de ronde de la Citadelle de Bastia 3.jpg|Una garitta di u bastione San Ghjuvanni
File:Chemin de ronde de la Citadelle de Bastia 2.jpg|Longu à u bastione San Ghjuvanni
File:Chemin de ronde de la Citadelle de Bastia 1.jpg|Longu à u bastione San Ghjuvanni
File:Caminu di ronda, citatella di Bastia.jpg|À u sud, trà u bastione Santa Maria è u Chjostru


## Altri nomi di lochi
In u 2010 a municipalità di Bastia principia à stabilisce una tupunimia bislingua corsu è francese pè i carrughji di a citatella. I nomi antichi sò ristabiliti. Per esempiu :

* A Pulverera (La Poudrière)
* U Giardinè (Place Guasco)
* Piazza di Corte (Place du Donjon)
* Carrughju di A Chjappa (rue Saint-Michel)
* Stretta di Calabraghe (rue de l'Esplanade)
* Carrughju di a frutta (rue de la paroisse)
* U Tragone (rue du Dragon)
* E Loghje

## Da vede dinù
* Bastia
* A Catedrale Santa Maria
* Palazzu di i Nobili Dodeci
* Santa Croce
* San Carlu
* San Ghjuvà
* A Cuncezziò
* San Roccu
* Piazza di a Corte

## Note


### Ligami
* U Palazzu di i Guvernatori, video di u Scéren-CRDP, 2010 
* Scopre Bastia à l'epica ghjenuvese, librettu di a merrìa di Bastia